Ventilation og vvs-entreprenøren Inabensa blev fyret i 2017 på grund af forsinkelse og manglende samarbejdsvilje.

Siden har Bygningsstyrelsen dokumenteret et stort antal fejl og mangler i Inabensas arbejde og har efterfølgende valgt at pille stort set al Inabensas arbejde ned.

Ifølge Bygningsstyrelsen er der revet 2,5 kilometer ventilationskanaler ned. Hertil kommer kilometervis af vandrør og afløbsrør.

Til Universitetsavisen har projektchefen på Niels Bohr-Bygningen, Jørn Orla Bornhardt, tidligere sagt:

- Vi har stort set pillet alt ned, vandrør, varmerør, kølerør, ventilationskanaler - you name it.

Afinstallationen af Inabensas arbejde bestød også, at øvrige installationer måtte ned for at give plads til arbejdet omkring ventilationen.

Bygningsstyrelsen har tidligere opgjort skaderne for Inabensas arbejde til 760 millioner kroner, og i en voldgiftssag kræver Kammeradvokaten på vegne af Bygningsstyrelsen mindst 625 millioner kroner fra den spanske entreprenør.

Inabensa kræver modsat erstatning for 80 millioner kroner fra Bygningsstyrelsen.

- Inabensa skal betale for, at vi har revet alt det ned, de havde lavet, og derefter for at vi har genopført det til det punkt, de var nået til, og derefter prisen for at bygge det færdigt, minus det de skulle have haft. Herudover skal Inabensa betale alle afledte omkostninger for for eksempel forsinkelser hos andre entreprenører, sagde Jørn-Orla Bornhardt til Uniavisen.

Jørn-Orla Bornhardt arbejder hos Bygningsstyrelsen, men er udlånt til Vejdirektoratet, efter Vejdirektoratet overtog ansvaret for byggeriet i 2018.

Senest i sommer forklarede Vejdirektoratet nye forsinkelser med, at man var nødt til at gennemgå samtlige Inabensas svejsninger på grund af manglende kvalitet.

Læs mere om konflikten mellem Inabensa og Bygningsstyrelsen i artiklen herunder: